Heroldsbaai: Liggaam geëien; soektog gaan voortHeidi Scheepers (35). Die liggaam van ŉ vrou wat Saterdagmiddag in die see by Heroldsbaai gevind is, is positief geïdentifiseer as dié van die vermiste Heidi Scheepers. Die soektog na die sesjarige Cozette sal vanoggend voortgaan indien die weer dit toelaat, het kapt. Malcolm Pojie, woordvoerder van die polisie, gesê. “Ons het egter reeds mense op uitkykpunte geplaas en patrollies vind plaas in die omgewing van Voëlklip en Heroldsbaai in ŉ poging om die vermiste sesjarige te vind.” Heidi Scheepers (35) se liggaam is Saterdag omstreeks 13:45 deur ŉ lid van die publiek in die water opgemerk, waarna die plaaslike Nasionale Seereddingsinstituut (NSRI) in kennis gestel is. Dié het op sy beurt die polisie in kennis gestel wat die liggaam uit die water gebring het. Ettienne Scheepers, sy vrou, Heidi, en hul kinders. ŉ Uitgebreide soektog is Woensdag van stapel gestuur nadat Scheepers en haar kinders, Cozette en die tweejarige Hugo, Dinsdag omstreeks 18:00 die laaste keer lewend in Heroldsbaai gesien is. Hulle het verby die gesin se winkel, die Heroldsbaai Kafee, gery. Haar man, Ettienne, het sy gesin kort daarna as vermis aangemeld. ŉ Grys Volkswagen Caravelle, soortgelyk aan die een waarmee Scheepers en haar twee kinders Dinsdag verdwyn het, is Donderdag langs die rotse by Voëlklip gekry. Die wrak is intussen ook reeds uit die see verwyder. Hugo se liggaam is Donderdagmiddag laat in die see gevind. Die ondersoek na die presiese omstandighede rondom die voorval word ondersoek.